Ropen

Lu ropen è na criatura mmagginaria dâ Papua Nova Guinea. È prisenti ntâ mituluggìa dâ cultura ndìggina lucali. 

Si trattassi di nu rèttili vulanti, d’abbitùtini nutturni, variamenti discrivutu comu addutatu d’ali di taddarita, di cuda longa ca si tèrmina cu na frinza, pizzu dintatu e artigghi veru puntuti. Nu militari ca campava a Finschafen l’avissi vidutu nta l'austu dô 1944 e l’avissi discrivutu comu na criatura enormi ca pigghiava lu volu, di culuri griciu, addutatu di na cuda di circa 3 o 4 metri, cu na graputa d’ali di sei metri, cu nu coddu sirpintinu e na vòzzica nta l’arreri dô capu, sìmuli a nu cornu o a na crista.

Lu missiunariu Jim Blume, ca fu puru iddu ntâ Nova Guinea, e pi 30 anni, arrifirisci d’aviri ntervistatu li tistimoni oculari di l’avvistamenti di sti criaturi, tutti discrivuti dâ stissa manera.
Ntô 1985 unu di st’armali avissi attaccatu n’omu pi manciarisillu. Ntô 2004 macari Jonathan Whitcomb ntervistau li tistimoni oculari nta l’ìsula d’Umboi e pubbricau quinni lu libbru Searching for ropens.

Arcuni avvistamenti s’arrifirìssiru a criaturi bioluminiscenti, ca ntâ cultura lucali sunnu distincuti cô nomu di "indava". Àutri noma chê quali l'èssiri mitulòggicu fu canusciutu sunnu "duwas", "kundua", "seklobali" e puru "wawanar".

Catigurìa:Papua Nova Guinea
Catigurìa:Rèttili
Catigurìa:Mituluggìa